ཁྲིམས་སྤྱི་བློན་པོ་འགྲེསཔ་བསོད་ནམས་སྟོབས་རྒྱས། Ι Ex-Chief Justice Sonam Tobgye

ཁྲིམས་སྤྱི་བློན་པོ་འགྲེསཔ་བསོད་ནམས་སྟོབས་རྒྱས།  Ex-Chief Justice Sonam Tobgye 
ཁྲིམས་སྤྱི་བློན་པོ་འགྲེསཔ་བསོད་ནམས་སྟོབས་རྒྱས་ཀྱི་སྐོར་ལས་ཐོག་མཐའ་བར་གསུམ།

 ༼ཀ༽ དང་པ་ངོ་སྤྲོད་དང་ཤེས་ཡོན། 
འབྲུག་ལུ་བཀའ་དྲིན་ཆེ་ཤོས་ཅིག་ཨིན་མི་ ཁྲིམས་སྤྱི་བློན་པོ་འགྲེསཔ་ བསོད་ནམས་སྟོབས་རྒྱས་འདི་ ཡབ་པདྨ་དགའ་ཚལ་རྫོང་ཁག་དུང་མིན་ལས་འབྲུག་རྒྱལ་༣ པའི་སློབ་དཔོན་ ཡོངས་གྲགས་སྦྦརཔ་བཀྲིས་ཟེར་མི་འདི་ཨིན། ཤུལ་ལས་གཞི་ཆགས་འདི་ པདྨ་དགའ་ཚལ་རྫོང་ཁག་ཤུ་མར་རྒེད་འོག་ གཡུས་ནང་སྐོར་ནགས་ཚང་ནང་ཨིན་པས། སྦརཔ་བཀྲིས་དང་༼དྲུང་པ༽ ཡུམ་རྩེ་བར་ལས་ ཉི་མིན་ད་ཟ་གཉིས་ཀྱི་བུ་ལུ་སྤྱི་ལོ་༡༩༤༩ ལུ་འཁྲུངས་ནུག། ཆུང་རིམ་ཤེས་ཡོན་འདི་ ཡབ་བསམ་རྩེ་རྡོ་རོ་ཁ་དང་མོང་སྒར་རྫོང་དཔོན་འབད་བཞུགསཔ་ད་ སློབ་དཔོན་མཚན་ལ་སོགས་པ་ལས་སྐུ་སྒེར་ཤེས་ཡོན་སྦྱང་སྟེ་ སྤྱི་ལོ་༡༩༦༠ ལུ་ཡབ་བཀྲིས་སྒང་གཉེར་ཆེན་འབད་གོ་གནས་བཞེས་པའི་སྐབས་ལས་ བཀྲིས་སྒང་སློབ་གྲྭ་ནང་ལུ་ སྤྱི་ལོ་༡༩༦༠ ལས་༡༩༦༣ ཚུན་ གཞི་རིམ་ཤེས་ཡོན་སྦྱང་སྟེ་ ཤུལ་ལས་ སྤྱི་ལོ་༡༩༦༤ ལས་༡༩༧༠ ཚུན་ རྒྱ་གར་ཨ་བསམ་བྱང་ཕྱོགས་ ཀ་ལིམ་སྤུངས་ དྲོག་དྲར་གཱ་ཧམསི་ཧོམསོ་(Dr. Grahams Homes, Kalimpong) ནང་ལུ་སློབ་རིམ་༡༡ པ་ཚུན་གཟིགས་ནུག། འཇིག་རྟེན་པའི་དཔྱེ་གཏམ་ལས། མི་ཅིག་འོག་ན་ཆུང་ལས། རྟ་གཅིག་འོང་ན་རྟིའུ་ལས་ཟེར་སླབ་དོ་བཟུམ་ སློབ་གྲྭ་འདི་ནང་ལུ་སློབ་གྲྭའི་ཡོངས་དཔོན་ཡང་མཛད་ཡོད་པའི་ལོ་རྒྱུས་ བློན་པོ་ཁོ་རའི་ཆ་རོགས་ ཧོམས་ཀྱི་སློབ་དཔོན་འགྲེསཔ་ ཀ་ལིམ་སྤུངས་ལས་ཨིན་མི་ཚོན་སློབ་ཅའུ་ད་རི་དང་ ཏ་མང་ཚུ་གི་ཧེ་མ་འབྲུག་གཞུང་ཤེས་རིག་ལྷན་ཁག་ལས་ སློབ་དཔོན་གཏང་སྲོལ་ཡོད་མི་སྤྱི་ལོ་༢༠༠༨ ལུ་རྫོང་སློབ་ཀརྨ་དགེ་ལེགས་ལུ་བཤད་ཡོདཔ་ཨིན་པས། འདི་བཟུམ་ བློན་པོ་ཁོ་རའི་མཉམ་རོགས་གཞོན་ཤོས་ དྲགོས་དཔལ་ལྡན་དབང་ཕྱུག་དང་ བློན་པོ་ཁོ་རའི་ཞལ་ལས་ཡང་གསུངསམ་ཨིན་པས།

 ༼ཁ༽ ཕྱག་འགན་དང་ལཱ་གི་གྲུབ་འབྲས། 
དེ་ལས་སྤྱི་ལོ་༡༩༧༡ ལས་ཞིང་གཤེགས་ མི་དབང་འབྲུག་རྒྱལ་༣ པའི་སྐུ་བདུན་ལུ་ གསོལ་དཔོན་གྱི་གོ་ནས་བཞེས་ཏེ་ སྤྱི་ལོ་༡༩༧༢ ལུ་ཆང་སྒར་པའི་གོ་གནས་ཡར་སེང་ཐོབ་ཡོདཔ་ཨིན་པས། དེ་ལས་སྤྱི་ལོ་༡༩༧༢ ལུ་འབྲུག་རྒྱལ་༣ པ་མཆོག་ ཞིང་ལུ་འཕེབསཔ་ལས་ འབྲུག་རྒྱལ་བཞི་པའི་ཕྱག་ཞུ་སྟེ་ ཕྱག་ཞུ་སྡོད་པའི་སྐབས་ལུ་ སྤྱི་ལོ་༡༩༧༤ ལུ་ མི་དབང་འབྲུག་རྒྱལ་བཞི་པའི་ཕྱག་ལས་གོ་དང་པ་ ན་བཟའ་བུ་རས་དམརཔོ་ཐོབ་སྟེ་ འབྲུག་རྒྱལ་བཞི་པའི་ཕྱག་ཞུ་སྟེ་ སྤྱི་ལོ་༡༩༨༡ ཚུན་བཞུགས་ནུག། དེ་ལས་ མི་དབང་མཆོག་གིས་ཁྲིམས་ཁང་གོང་མ་ལུ་སྤྱི་ལོ་༡༩༨༡ ལས་ཁྲིམས་དཔོན་སྦེ་ སྤྱི་ལོ་༡༩༨༥ ཚུན་ཕྱག་ཞུ་ནུག། དེ་མ་ཚད་ མི་དབང་མཆོག་གིས་ རྒྱལ་གཞུང་གཞི་གཡོག་ལྷན་ཚོགས་ཀྱི་ཁྲི་འཛིན་དང་གཅིག་ཁར་ རྩིས་ཞིབ་དབང་འཛིན་གྱི་སྤྱི་ཁྱབ་འགན་དབང་གཉིས་ཅིག་ཁར་འབག་སྟེ་བཞུགས་ནུག། དེ་ལས་སྤྱི་ལོ་༡༩༩༡ ལུ་འབྲུག་གི་ཁྲིམས་སྤྱི་བློན་པོ་འོག་མའི་གོ་ནས་བཞེས་ཏེ་ སྤྱི་ལོ་༡༩༩༨ ལས་ཁྲིམས་སྤྱི་བློན་པོའི་གོ་གནས་ མི་དབང་མངའ་ཞབས་ལས་ཞུ་ཡོདཔ་ཨིན་པས།   

ལཱ་གན་ཚུ་གི་གྲུབ་འབྲས་ཡང་ གཞི་གཡོག་ལྷན་ཚོགས་ནང་ལུ་ གཞི་གཡོག་པའི་བདག་སྐྱོང་བསྐྱར་ཞིབ་དང་འཛིན་སྐྱོང་ལམ་ལུགས་ དེ་ལས་རྩིས་ཞིབ་དབང་འཛིན་གྱི་ལམ་ལུགས་ཚུ་ གསལ་ཏོག་ཏོ་སྦེ་བཟོ་གནང་ཡོདཔ་ཨིན་པས།

ལྷག་པར་དུ་དྲང་ཁྲིམས་ལྷན་སྡེ་འདི་ སྲིད་གཞུང་དང་ཐ་དད་འབདཝ་ལས་བློན་པོ་མཆོག་གིས།

༡༽   ཁྲིམས་ཀྱི་སྙན་གསོལ་ལམ་ལུགས།

༢༽   བྱ་བའི་གནད་སྤྱོད་ལེགས་བཅོས།

༣༽   ཁྲིམས་ཡིག་ཁ་སྐད་རྫོང་ཁ་ནང་ལུ་ཕབས་ལེན།

༤༽   མི་སྟོབས་གོང་འཕེལ།

༥༽   ཡུན་བརྟན་གོང་འཕེལ་གྱི་དོན་ལུ་ཁྱད་རིག་རྒྱལ་ཁབ་ཕྱི་ནང་༢ ལུ་ཨེལ་ཨེལ་བི། དང་རྩོད་དྲུང་སྦྱོང་བརྡར།

༦༽   དྲང་ཁྲིམས་འདི་ མི་དབང་འབྲུག་རྒྱལ་བཞི་པའི་བཀའ་རྒྱ་ལྟར་དུ་ ངོ་རྟགས་གསར་བཏོད་ དཔེར་ན་ན་བཟའ་གཡུ་མདོག།

དེ་སྦེ་བཟོ་དགོ་མི་འདི་ཡང་ གཡུ་མདོག་འདི་རླུང་གི་ཁ་མདོག་ཨིནམ་ལས་ རླུང་གི་ཁྱབ་ཚད་དང་ཕྱོགས་དང་འཁྲིལ་ཏེ་ དྲང་ཁྲིམས་ཡང་གཏམ་གྱི་བདེན་རྫུན་འབྱུང་ཁུངས་ཀྱི་ལམ་དང་འཁྲིལ་དགོཔ་ཚུ་ལུ་གཞི་བཞག་སྟེ་བཟོ་ཡོདཔ་ཨིན་པས།

འབྲུག་གི་དྲང་ཁྲིམས་ལྷན་སྡེ་གིས་ སྤྱི་ཁྱབ་སྦེ་ཕྱག་ཞུ་བའི་སྐབས་ལུ་ འབྲུག་རྒྱལ་ཁབ་ནང་ལུ་ ཁྲིམས་ཀྱི་འགྱུར་བ་ཚུ་གི་ཕྱག་ལཱ་སྦོམ་མཛད་པའི་ཤུལ་བཞག་གཙོ་བོ་གཅིག་འདི་ ཕྱིའི་རྒྱལ་ཁབ་ཚུ་ལས་ མ་དངུལ་གྲོགས་རམ་ལེན་ཏེ་རྫོང་༢༠ ལས་རྫོང་ཁག་༡༨ ག་རའི་ནང་ འོད་འབབ་ལྡན་པའི་ཁྲིམས་ཁང་སོ་སོར་སྦེ་རྐྱབ་ཡོད་པའི་ཁར་ལུ་ ད་རེས་མཐོང་ནི་ཡོད་པའི་བཀྲིས་ཆོས་རྫོང་གི་ལྟག་ལུ་དྲང་ཁྲིམས་ལྷན་སྡེ་ཡིག་ཚང་སྦོམ་ཅིག་རྐྱབ་ཡོད་མི་འདི་ཡང་ ཁོ་རའི་ངོ་བསྒང་ལུ་རང་ བཞེངས་ཡོདཔ་ཨིན་པས། འདི་གི་མ་དོ་བར་ སྤྱི་ལོ་༢༠༠༢ ལས་འབྲུག་གི་རྩ་ཁྲིམས་ཆེན་མོ་བཞེངས་པའི་སྐབས་ལུ་ རྩ་ཁྲིམས་ཟིན་འགོད་ཀྱི་ཁྲི་འཛིན་མཛད་དེ་ ཁྲིམས་ཀྱི་རིང་ལུགས་ནང་ལུ་ ཕན་པའི་ཕྱག་ལཱ་ལེ་ཤ་མཛད་ཡོདཔ་ཨིན་པས།

དེ་ལས་ སྤྱི་ལོ་༢༠༡༣ དབྱིན་ཟླ་༥ པའི་དབྱིན་ཚེས་༦ ལུ་ རྒྱལ་ཁབ་ནང་དམངས་གཙོའི་ལམ་ལུགས་འདི་འགོ་ཐོག་བཙུགས་ཏེ་ ཐེངས་དང་པ་གཞུང་གོངཞུ་འབད་བའི་སྐབས་ལུ་ གནས་སྐབས་ཀྱི་གཞུང་ ཟླ་ངོ་༣ གྱི་རིང་ལུ་ གཞི་བཙུགས་འབད་བའི་སྐབས་ལུ་ རྩ་ཁྲིམས་ཆེན་མོའི་དགོངས་དོན་ལྟར་དུ་ ཁྲིམས་སྤྱི་བློན་པོ་འདི་ གནས་སྐབས་གཞུང་གི་གྲོས་དཔོན་སྤྱི་ཁྱབ་སྦེ་ ཕྱག་ཞུ་ཡོདཔ་ཨིན། དེའི་སྐབས་ འབྲུག་ཀུན་གསལ་གསར་ཤོག་གིས་དྲི་ལེན་སྐབས་ ཕྱག་ལཱ་གཙོ་བོ་རྩ་ཁྲིམས་ཆེན་མོའི་རྩ་ཚན་༡༩ པའི་དགོངས་དོན་ལྟར་དུ་ གནས་སྐབས་གཞུང་གི་དུས་རྒྱུན་གྱི་བྱ་སྒོ་ཚུ་བསྒྲུབ་ནི་མ་གཏོགས་ གཞན་སྲིད་བྱུས་ ཕྱི་གཞུང་དང་གན་རྒྱ་ལ་སོགས་པ་ག་ནི་ཡང་འབད་ནི་གི་དབང་ཁྱབ་མེདཔ་ལས་ བྱ་སྟབས་མ་བདེཝ་ག་ནི་ཡང་མི་འཐོན་ཟེར་གསུང་ནུག།

 ༼ག༽ གཟེངས་འཐོན་དང་མི་ཚེ་ལྷག་མ་སྐོར། 
སྤྱི་ལོ་༢༠༠༨ ལུ་འབྲུག་དབང་རྒྱལ་གྱི་རྟགས་མ་ མི་དབང་འབྲུག་རྒྱལ་ལྔ་པ་མཆོག་གིས་གནང་ཡོདཔ་ཨིན།

ད་རེས་ མི་རྗེ་ཁྲིམས་སྤྱི་བློན་པོ་འགྲེསཔ་ བསོད་ནམས་སྟོབས་རྒྱས་མཆོག་གིས་ ད་ལྟོའི་བར་ན་ཡང་འབྲུག་རྒྱལ་ཁབ་ལུ་ཕན་ཐོག་པའི་ཁྲིམས་དང་འབྲེལ་བའི་སྐོར་ལས་ཤེས་ཡོན་སྤེལ་ནི་དང་རྒྱབ་སྐྱོར་གནང་ནི་ལུ་ཐུགས་ཚེར་སྣང་མེད་པའི་ཁར་ ཁྲིམས་ཆོས་ཀྱི་སྐོར་ལས་ཟིན་བྲིས་ཚུ་ཡང་གནངམ་གནང་སར་ར་བཞུགས་ཡོདཔ་ཨིན།

༼རྩོམ་ཡིག་འདི་སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱི་སྐད་ཡིག་ཞིབ་འཚོལ་དང་ལས་རིམ་སྡེ་ཚན་གྱི་ཞལ་འདེབས།༽

Source : Department of Culture and Dzongkha Development.

 རྒྱབ་རྟེན་དཔེ་ཐོ། 
Nov 16, 2017 http/kuenseldzongkhaonline.blogspot.com

རྒྱབ་ཁུངས་མི་རྗེ་ ཁྲིམས་སྤྱི་བློན་པོ་བསོད་ནམས་སྟོབས་རྒྱས་ ངོ་མ་ཞལ་མཇལ་ཏེ་འབྲེལ་བ་འཐབ་ཡོད་པའི་དུས་ཚོད།
Category:ཡོངས་གྲགས་ཅན་གྱི་མི་ངོམ།